Broj: 711-I-1476-M-293/22-02-17

Zagreb, 7. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Matije Brkića, člana Uprave – direktora trgovačkog društva Našička razvojna agencija NARA d.o.o. za lokalni razvoj i poslovne usluge,** za davanjem mišljenja Povjerenstva,na 175. sjednici održanoj dana 7. lipnja 2022.g. daje sljedeće

**MIŠLJENJE**

1. **Sukladno članku 18. stavku 1. ZSSI/21-a, obveznik Matija Brkić, član Uprave – direktor trgovačkog društva Našička razvojna agencija NARA d.o.o. za lokalni razvoj i poslovne usluge, ne može istovremeno uz obnašanje navedene dužnosti biti nositelj obiteljskog poljoprivrednog gospodarstva (u daljnjem tekstu: OPG) Brkić Matija, koje se osim samostalnom poljoprivrednom djelatnošću bavi i drugim dopunskim djelatnostima, koje nisu navedene člankom 17. stavkom 3. ZSSI/21-a.**
2. **Na temelju članka 18. stavka 5. ZSSI/21-a Matija Brkić, član Uprave – direktor trgovačkog društva Našička razvojna agencija NARA d.o.o. za lokalni razvoj i poslovne usluge, može istovremeno uz obnašanje navedene dužnosti obavljati funkciju predsjednika udruge Teniski klub "Našice", ukoliko već nije član upravnog ili nadzornog tijela druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je obveznik Matija Brkić, član Uprave – direktora trgovačkog društva Našička razvojna agencija NARA d.o.o. za lokalni razvoj i poslovne usluge. U knjigama ulazne pošte Povjerenstva zahtjev je zaprimljen 1. lipnja 2022. pod poslovnim brojem 711-U-5660-M-293/22-01-3, povodom kojeg se vodi predmet broj M-293/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona, stoga je Matija Brkić, povodom obnašanja dužnosti člana Uprave – direktora trgovačkog društva Našička razvojna agencija NARA d.o.o. za lokalni razvoj i poslovne usluge, kojem je jedini osnivač Grad Našice, dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je obveznikom ZSSI/21-a postao 25. prosinca 2021., jer od 1. kolovoza 2021. profesionalno obnaša dužnost direktora trgovačkog društva Našička razvojna agencija NARA d.o.o., u kojem Grad Našice ima većinski udio. Nadalje navodi da je od 2020. nositelj i jedini član OPG-a Brkić Matija, koji se bavi poljoprivrednom proizvodnjom, a od 2021. i dopunskom djelatnosti pružanja usluga u turizmu, sukladno posebnim propisima koje uređuju usluge u turizmu te da je predsjednik udruge Teniski klub "Našice".

Slijedom navedenog, traži mišljenje Povjerenstva može li za vrijeme obnašanja navedene dužnosti biti nositelj OPG-a Brkić Matija te obavljati funkciju predsjednika udruge Teniski klub "Našice".

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka ZSSI-a propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti.

Člankom 18. stavkom 1. ZSSI/21-a propisano je da obveznici ne mogu obavljati poslove upravljanja u poslovnim subjektima. Nadalje, člankom 5. stavkom 1. točkom 5. ZSSI/21-a, propisano je da se poslovnim subjektom u smislu navedenog Zakona smatraju, pored drugih navedenih, i OPG-i.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“, broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Sukladno odredbama Zakona o obiteljskom poljoprivrednom gospodarstvu, OPG se smatra poslovnim subjektom u smislu odredbi ZSSI/21-a, a nositelj OPG-a smatra se članom OPG-a i osobom koja upravlja tim poslovnim subjektom.

Povjerenstvo tumači da je člankom 17. stavkom 3. ZSSI/21-a propisano da obveznik kao nositelj OPG-a može bez prethodne suglasnosti Povjerenstva iz članka 17. stavka 2. ZSSI-a obavljati samostalnu poljoprivrednu djelatnost.

Imajući u vidu odredbu članka 18. stavka 1. ZSSI/21-a koja obveznicima zabranjuje obavljanje poslova upravljanja poslovnim subjektom, te da je OPG Brkić Matija registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, obveznik ne može biti nositeljem takvog OPG, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 17. stavkom 3. ZSSI/21-a, slijedom čega obavljanje poslova upravljanja OPG-om treba preuzeti druga osoba, odnosno drugi član OPG-a, pri čemu obveznik može biti član takvog OPG-a.

Ukazuje se obvezniku da navedeni OPG ne može stupiti u poslovni odnos s trgovačkim društvom Našička razvojna agencija NARA d.o.o. za lokalni razvoj i poslovne usluge u razdoblju u kojem obveznik Matija Brkić obnaša dužnost direktora, sukladno članku 20. stavku 1. ZSSI/21-a, kao niti u razdoblju od 12 mjeseci nakon prestanka obnašanja navedene dužnosti, sukladno članku 22. stavku 1. ZSSI/21-a, te da suprotno postupanje predstavlja povredu navedenih zakonskih odredbi.

U odnosu na obavljanje funkcije predsjednika Teniski klub "Našice", utvrđuje se da se radi o upravljačkoj funkciji u istoj udruzi u smislu odredbe članka 18. stavka 5. ZSSI/21-a.

Stoga obveznik Matija Brkić, na temelju navedene zakonske odredbe može istovremeno uz obnašanje predmetne dužnosti direktora trgovačkog društva obavljati funkciju predsjednika udruge Teniski klub "Našice", ukoliko već ne obavlja funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te je dužan ovu okolnost navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Matija Brkić, elektronička dostava
2. Objava na internetskoj stranici Povjerenstva
3. Pismohrana